Oleg Popov

Oleg Konstantinovich Popov (russisk: Олег Константинович Попoв), født 31. juli 1930 i Vyrubovo i Moskva oblast i daværende Sovjetunionen, død 2. november 2016 i Rostov-na-Donu i Russland, var en sovjet-russisk klovn og sirkusartist.

Popov opptrådte utenlands for første gang i 1955. Det skjedde i Warszawa. Året etter turnerte han med Moskva Sirkus i Frankrike, Belgia og England. Pressen ble vilt begeistret for ham, og dermed var han blitt en internasjonal sirkusstjerne. Sovjet-regimet innså raskt at denne suksessen kunne utnyttes til regimets fordel, og utnevnte Popov til goodwill-ambassadør for Sovjetunionen. I 1957 sendte amerikansk fjernsyn et program der Popov opptrådte live fra Moskva, og i 1958 opptrådte han på Verdensutstillingen i Brussel. Han turnerte i USA både i 1963 og i 1972, begge gangene med Moskva Sirkus. I 1969 fikk han en sovjetisk ærestittel som «Folkets Kunstner» (People's Artist of the USSR).

Oleg Popov spilte rollen som bjørn i musikal-filmen Med Grimm og gru fra 1976, som har vært sendt på NRK en rekke ganger.

I 1981 vant han prisen «Clown d’Or» (Gullklovnen) på den internasjonale sirkusfestivalen i Monte Carlo (Festival international du cirque de Monte-Carlo).

Han døde i Rostov-na-Donu den 2. november 2016, 86 år gammel. Han var på besøk i byen for å opptre som klovn, og var dermed verdens eldste klovn som fremdeles stod på scenen.

 Referanser 

 Eksterne lenker 



Kategori:Sirkusartister
Kategori:Klovner